Kako bi kontrolirala svoj imidž, Kina angažirana u stvarima koje premašuju njene granice
Nastojanje da cenzurira ili bojkotira međunarodne kulturne događaje i blokiranje puta u inozemstvo kineskih aktivista samo je dio nedem
Kako se čini, Kina koristi sve više svoju moć kako bi kontrolirala svoj imidž. Od nastojanja da cenzurira međunarodne kulturne događaje do blokiranja puta u inozemstvo kineskih aktivista, vlada u Pekingu angažirana je u stvarima koje premašuju njene granice. Posljednjih mjeseci, Kina opetovano pokušava utjecati na kulturne organizacije i vlade drugih država da zabrane posjete onih ljudi koje ne simpatizira Peking. Većina tih ljudi kritičari su kineske vlade, koja ulaže velike napore kako bi kontrolirala do kojih zemalja dopiru te kritike. Imigracijski dužnosnici u Južnoj Koreji prošlog su tjedna sprječili jednog ujgurskog aktivista da uđe u zemlju i nazoči konferenciji o demokraciji. Dolkun Isa glavni je tajnik Svjetskog kongresa Ujgura, inače i njemački državljanin. Od 2003. godine on se nalazi na kineskoj listi traženih osoba. Isa kaže da su ga u zračnoj luci u Seulu držali 57 sati bez da su mu ikad rekli zašto. "Naravno, južnokorejske vlasti nikad mi nisu na otvoren način rekli da su me uhitili zbog kineskog pritiska, te da mi neće dopustiti ulazak u Južnu Koreju. Te riječi nikad nisu izgovorili. Ali to je pravi razlog," kaže Isa Dolkun. Nakon što su organizacije za ljudska prava, te njemačko i američko veleposlanstvo u Južnoj Koreji, lobirali za njega, južnokorejske vlasti poslale su ga avionom nazad u Njemačku 18. ovog mjeseca. Kina smatra Isu teroristom separatističke organizacije u Xinjiangu, provinciji u kojoj se ujgurska muslimanska manjina već dugo žali na diskriminaciju od strane kineske vlade. Glasnogovornik kineskog Ministarstva vanjskih poslova Jiang Yu rekao je da je Isa glavni vođa Organizacije za oslobođenje istočnog Turkestana. On kaže da je po tom pitanju kineska vlada zaista kontaktirala južnokorejske dužnosnike. Kina odgovara da se u Isa-inom slučaju radi o terorizmu i sigurnosti. No, u drugom slučaju koji uključuje Njemačku, Peking se miješa u jedno kulturno pitanje. Naime, Kina je zemlja-počasni gost na ovogodišnjem Sajmu knjiga u Frankfurtu sljedeći mjesec, najvećem sajmu knjiga u svijetu. Kineska je delegacija, međutim, nedavno prijetila da će bojkotirati ovaj događaj kad je saznala da su organizatori pozvali i dvojicu kineskih autora – disidenata. Kineski veleposlanik u Njemačkoj taj je poziv nazvao neprihvatljivim. Organizatori sajma odgovorili su uklanjanjem aktivista ekologa Dai Qinga i pjesnika Beia Linga s popisa gostiju. No, njih su se dvojica svejedno pojavila, što je navelo kinesku delegaciju da napusti simpozij kojem su svi skupa nazočili. Bivši kineski veleposlanik u Njemačkoj, Mei Zhaorong, rekao je da kineski predstavnici ‘nisu došli da bi ih se podučavalo o demokraciji.’ Kina je slično djelovala i prije. U srpnju je povukla filmove s jednog festivala u Australiji, nakon što su organizatori prikazali dokumentarni film o jednom ujgurskom aktivistu. Eric Abrahamsen savjetnik je pri organizaciji zaduženoj za sastavljanje kineske delegacije na sajmu knjiga u Njemačkoj. On kaže da, dok je Kina navikla kontrolirati javne govore unutar svojih granica, dužnosnici njene vlade još su osjetljiviji kad se radi o predstavljanju kineske kulture stranoj publici. On dodaje da neki od autora koji će sudjelovati na sajmu u Frankfurtu pišu o kontroverznim temama u kineskom drušvu i povijestio, no misli da se ta djela neće posebno isticati na sajmu, kako bi se predstavila neutralnija, ‘pročišćenija’ verzija kineske literature. Abrahamsen također kaže da se kineska delegacija posebno pobrinula da se izostavi ikakav spomen Kulturne revolucije u promidžbenim materijalima u Frankfurtu. Kina čini puno više od ostalih zemalja-gošći koje sudjelovati na ovom sajmu. U Frankfurt će poslati preko dvije tisuće izdavača, umjetnika, novinara i pisaca, a kineska vlada u ovaj je događaj uložila 15 milijuna dolara. Usprkos tome, Kina bi mogla biti još uvijek nezadovljna, prvenstveno zbog još nekih sudionika književnog sajma: ujgurskog aktivista Kadeera, kao i izaslanika tibetanskog duhovnog vođe, Dalai Lame.